มันนี่ทูเดย์
ทุนสำรองลดพันล้านตามมูลค่าบาทอ่อน
12 ก.ย. 2558

ทุนสำรองลดพันล้านตามมูลค่าบาทอ่อน
ธนาคารแห่งประเทศไทย (ธปท.) รายงานฐานะเงินทุนสำรองระหว่างประเทศ ณ วันที่ 4 ก.ย.ว่า ลดลง 1,000 ล้านเหรียญสหรัฐ จากสัปดาห์ก่อนหน้า ลงมาอยู่ที่ 1.548 แสนล้านเหรียญสหรัฐ หรือราว 5.549 ล้านล้านบาท ขณะที่ฐานะซื้อเงินตราต่างประเทศล่วงหน้าสุทธิ ลดลง 200 ล้านเหรียญสหรัฐ อยู่ที่ 1.46 หมื่นล้านเหรียญสหรัฐ ส่งผลให้ทุนสำรองระหว่างประเทศสุทธิอยู่ที่ 1.694 แสนล้านเหรียญสหรัฐ นักค้าเงินธนาคารพาณิชย์ ระบุว่า ทุนสำรองที่ลดลงน่าจะเป็นผลจากการตีมูลค่าเงินบาทที่อ่อนค่าลงต่อเนื่อง จนบางช่วงหลุดระดับ 36 บาท/เหรียญสหรัฐ เป็นเงินเหรียญสหรัฐที่แข็งค่าขึ้น อย่างไรก็ดีทุนสำรองยังถือว่าอยู่ในเกณฑ์ดี เพราะยังสูงกว่าหนี้ระยะสั้นในต่างประเทศถึง 3 เท่า
สำหรับฐานเงินหรือเงินสดหมุนเวียนในมือภาคเอกชนบวกเงินฝากของสถาบันการเงินที่ ธปท.ในปัจจุบันอยู่ที่ระดับ 1.511 ล้านล้านบาท ลดลงเล็กน้อยจากสัปดาห์ก่อนหน้าที่ 1.518 ล้านล้านบาท แต่ยังอยู่ในระดับที่เพียงพอต่อกิจกรรมทางเศรษฐกิจในปัจจุบัน